Los Afrika-tekens liefs uit | Landbou
Landbou / Bedrywe / Bedryfsake / Los Afrika-tekens liefs uit
30 September 2002 Boere wat met "snaakse" tekens op hul plase of op plaaspaaie in die omgewing peuter, of dit probeer verwyder omdat hulle reken dat dit op plaasaanvalle kan dui en so dié aanvalle wil voorkom, skiet hulself in die voet. Die verwydering van selfs onskuldige tekens kan tot wraakaanvalle lei.
Mnr. Swart sê die Afrika-tekentaal word al sedert die vroegste tye ingespan. Hoewel dit sedert 1838 vir misdaad ingespan word, is dit eintlik 'n onskuldige sosiale taal wat enigiets kan aandui – van waar die watergat is, of 'n dooie bok lê, tot waar, wanneer, by wie en hoe laat 'n begrafnis of partytjie gaan plaasvind. Geboortes en huwelike word dikwels ook op dié manier aangekondig.
Die taal word tydens inisiasiekole aan Afrikane geleer vir sosiale kommunikasiedoeleindes. In misdaadskole waar Afrikane 'n sogenaamde ambag as misdadiger kan verwerf, word hierdie tekens vir misdaaddoeleindes ingespan en is die opleiding in hierdie tekens heelwat meer gespesialiseerd. Dit is dus uiters moeilik om inligting daaroor te bekom. Mnr. Swart se belangstelling is sowat 13 jaar gelede geprikkel toe hy per abuis daarop afgekom het. Hy was besig om ondersoek in te stel na 'n misdaad toe sy Afrika-helpers vreemd gereageer het op die manier hoe stokke en klippe op die grond gepak was.